लोकसभा अध्यक्ष ओम बिरला ने कहा- संसद का बजट सत्र जल्द शुरू होगा
बिरला ने संवाददाताओं से कहा, ‘‘बजट सत्र जल्द शुरू होगा। सरकार इसपर फैसला करेगी। कोविड-19 संबंधी चुनौती है, लेकिन अब बजट सत्र शुरू होगा और यह तय अवधि पूरी करेगा तथा सभी विषयों पर चर्चा की जाएगी।’’
नई दिल्ली/देहरादून। लोकसभा अध्यक्ष ओम बिरला ने शुक्रवार को कहा कि संसद का बजट सत्र जल्द शुरू होगा। पंचायत प्रतिनिधियों से संबंधित कार्यक्रम में शामिल होने आए ओम बिरला ने यहां कहा कि बजट सत्र सामान्य होगा और पूरी अवधि चलेगा। उन्होंने कहा कि सरकार सत्र शुरू होने से पहले सांसदों के टीकाकरण के बारे में दिशा-निर्देश जारी करेगी। बिरला ने संवाददाताओं से कहा, ‘‘बजट सत्र जल्द शुरू होगा। सरकार इसपर फैसला करेगी। कोविड-19 संबंधी चुनौती है, लेकिन अब बजट सत्र शुरू होगा और यह तय अवधि पूरी करेगा तथा सभी विषयों पर चर्चा की जाएगी।’’सीसीपीए ने 29 जनवरी से संसद का बजट सत्र बुलाए जाने की सिफारिश की संसदीय मामलों की मंत्रिमंडलीय समिति (सीसीपीए) ने 29 जनवरी से संसद का बजट सत्र बुलाए जाने की सिफारिश की है। दो हिस्सों में आयोजित होने वाला बजट सत्र आठ अप्रैल को समाप्त होगा। सूत्रों ने बीते मंगलवार को यह जानकारी दी। सूत्रों ने बताया, ‘‘संसदीय मामलों की मंत्रिमंडलीय समिति (सीसीपीए) ने बजट सत्र का पहला हिस्सा 29 जनवरी से 15 फरवरी तक, दूसरा हिस्सा आठ मार्च से आठ अप्रैल तक आयोजित करने की सिफारिश की ।’’ 1 फरवरी को पेश होगा केंद्रीय बजट सीसीपीए की सिफारिशों का हवाला देते सूत्रों ने बताया कि राष्ट्रपति रामनाथ कोविन्द 29 जनवरी को संसद के दोनों सदनों की संयुक्त बैठक को संबोधित करेंगे तथा एक फरवरी को केंद्रीय बजट पेश होगा। सूत्रों ने बताया कि संसद के बजट सत्र के दौरान कोविड-19 से संबंधित सभी दिशा-निर्देशों का पालन किया जाएगा। सत्र आयोजित करने के बारे में अंतिम निर्णय केंद्रीय मंत्रिमंडल द्वारा लिया जायेगा । कोविड-19 के कारण संसद का शीतकालीन सत्र आयोजित नहीं हो सका था।